CELEX: 32007D0379
Language: sl
Date: 2007-05-25 00:00:00
Title: 2007/379/ES: Odločba Komisije z dne 25. maja 2007 o nevključitvi fenitrotiona v Prilogo I k Direktivi Sveta 91/414/EGS in o preklicu registracij fitofarmacevtskih sredstev, ki vsebujejo navedeno snov (notificirano pod dokumentarno številko C(2007) 2164) (Besedilo velja za EG)P.

2.6.2007   
            
            
               SL
            
            
               Uradni list Evropske unije
            
            
               L 141/76
            
         
      ODLOČBA KOMISIJE
   
   z dne 25. maja 2007
   o nevključitvi fenitrotiona v Prilogo I k Direktivi Sveta 91/414/EGS in o preklicu registracij fitofarmacevtskih sredstev, ki vsebujejo navedeno snov
   (notificirano pod dokumentarno številko C(2007) 2164)
   (Besedilo velja za EGP)
   (2007/379/ES)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet (1) in zlasti četrtega pododstavka člena 8(2) Direktive,
   ob upoštevanju naslednjega:
   
               (1)
            
            
               Člen 8(2) Direktive 91/414/EGS določa, da lahko država članica v obdobju dvanajstih let po notifikaciji navedene direktive registrira za dajanje v promet fitofarmacevtska sredstva z aktivnimi snovmi, ki niso uvrščene v Prilogo I k navedeni direktivi in so v prometu že dve leti po datumu notifikacije, medtem ko se navedene snovi postopno preučujejo v okviru delovnega programa.
            
         
               (2)
            
            
               Uredbi Komisije (ES) št. 451/2000 (2) in (ES) št. 703/2001 (3) določata podrobna pravila za izvajanje druge faze delovnega programa iz člena 8(2) Direktive 91/414/EGS in seznam aktivnih snovi, ki jih je treba oceniti zaradi njihove možne vključitve v Prilogo I k Direktivi 91/414/EGS. Navedeni seznam vključuje fenitrotion.
            
         
               (3)
            
            
               Vplivi fenitrotiona na zdravje ljudi in okolje so bili ocenjeni v skladu z določbami uredb (ES) št. 451/2000 in (ES) št. 703/2001 za vrste uporab, ki jih je predlagal prijavitelj. Poleg tega navedeni uredbi določata države članice poročevalke, ki morajo Evropski agenciji za varnost hrane (EFSA) v skladu s členom 8(1) Uredbe (ES) št. 451/2000 predložiti ustrezna poročila o oceni in priporočila. Država članica poročevalka za fenitrotion je bilo Združeno kraljestvo, vse ustrezne informacije pa so bile predložene 4. novembra 2003.
            
         
               (4)
            
            
               Poročilo o oceni so pregledali strokovnjaki držav članic in EFSA v okviru delovne skupine za ocenjevanje ter ga 13. januarja 2006 predložili Komisiji v obliki sklepa EFSA o strokovnem pregledu ocene tveganja pesticidov z aktivno snovjo fenitrotion (4). To poročilo so države članice in Komisija pregledale v okviru Stalnega odbora za prehranjevalno verigo in zdravje živali ter končno različico pripravile 14. julija 2006 v obliki poročila Komisije o pregledu glede fenitrotiona.
            
         
               (5)
            
            
               Med ocenjevanjem te aktivne snovi so se pojavili številni pomisleki. Na podlagi razpoložljivih informacij pa se predvidena izpostavljenost izvajalcev tretiranja in delavcev ni izkazala za sprejemljivo. Poleg tega se ocenjena akutna izpostavljenost potrošnikov ne more šteti za sprejemljivo, ker ni dovolj informacij o učinkih nekaterih produktov razgradnje, ki so lahko prisotni v presnih ali predelanih proizvodih, zaradi česar fenitrotion na podlagi razpoložljivih informacij ni izpolnil pogojev za vključitev v Prilogo I k Direktivi 91/414/EGS.
            
         
               (6)
            
            
               Komisija je prijavitelja pozvala, naj predloži pripombe o rezultatih strokovnega pregleda in sporoči, ali bo še naprej vztrajal pri vključitvi navedene snovi na seznam. Prijavitelj je predložil pripombe, ki so bile natančno pregledane. Toda kljub predloženim argumentom se navedenih pomislekov ni dalo odpraviti, po ocenah na podlagi predloženih informacij, preučenih na srečanjih strokovnjakov EFSA, pa ne kaže pričakovati, da bi lahko fitofarmacevtska sredstva, ki vsebujejo fenitrotion, pod predvidenimi pogoji uporabe na splošno izpolnjevala zahteve iz člena 5(1)(a) in (b) Direktive 91/414/EGS.
            
         
               (7)
            
            
               Fenitrotion se zato ne sme vključiti v Prilogo I k Direktivi 91/414/EGS.
            
         
               (8)
            
            
               Sprejeti je treba ukrepe za zagotovitev, da se registracije za fitofarmacevtska sredstva, ki vsebujejo fenitrotion, prekličejo v predpisanem roku in se ne podaljšajo ali izdajo nove registracije za taka sredstva.
            
         
               (9)
            
            
               Če države članice odobrijo podaljšanje roka za odstranjevanje, skladiščenje, dajanje v promet in uporabo obstoječih zalog fitofarmacevtskih sredstev, ki vsebujejo fenitrotion, ga je treba omejiti na obdobje dvanajstih mesecev, da se omogoči uporaba obstoječih zalog v največ naslednji rastni sezoni.
            
         
               (10)
            
            
               Ta odločba ne vpliva na noben ukrep, ki ga Komisija pozneje lahko sprejme v zvezi s to aktivno snovjo v okviru Direktive Sveta 79/117/EGS z dne 21. decembra 1978 o prepovedi dajanja v promet in uporabe fitofarmacevtskih sredstev, ki vsebujejo nekatere aktivne snovi (5).
            
         
               (11)
            
            
               Ta odločba ne vpliva na predložitev zahtevka za fenitrotion v skladu z določbami člena 6(2) Direktive 91/414/EGS zaradi morebitne uvrstitve v Prilogo I k navedeni direktivi.
            
         
               (12)
            
            
               Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali –
            
         SPREJELA NASLEDNJO ODLOČBO:
   Člen 1
   Fenitrotion se ne vključi kot aktivna snov v Prilogo I k Direktivi 91/414/EGS.
   Člen 2
   Države članice zagotovijo, da:
   
               (a)
            
            
               se registracije za fitofarmacevtska sredstva, ki vsebujejo fenitrotion, prekličejo do 25. novembra 2007;
            
         
               (b)
            
            
               se od datuma objave te odločbe nobene registracije za fitofarmacevtska sredstva, ki vsebujejo fenitrotion, ne odobrijo ali podaljšajo.
            
         Člen 3
   Morebitno podaljšanje roka, ki ga odobrijo države članice v skladu z določbami člena 4(6) Direktive 91/414/EGS, je čim krajše in traja največ do 25. novembra 2008.
   Člen 4
   Ta odločba je naslovljena na države članice.
   
      V Bruslju, 25. maja 2007
      
         
            Za Komisijo
         
         Markos KYPRIANOU
         
         
            Član Komisije
         
      
   
   
      (1)  UL L 230, 19.8.1991, str. 1. Direktiva, kakor je bila nazadnje spremenjena z Direktivo Komisije 2007/25/ES (UL L 106, 24.4.2007, str. 34).
   
      (2)  UL L 55, 29.2.2000, str. 25. Uredba, kakor je bila nazadnje spremenjena z Uredbo (ES) št. 1044/2003 (UL L 151, 19.6.2003, str. 32).
   
      (3)  UL L 98, 7.4.2001, str. 6.
   
      (4)  EFSA Scientific Report (2006)59, 1-80, „Conclusion on the peer review of fenitrothion“.
   
      (5)  UL L 33, 8.2.1979, str. 36. Direktiva, kakor je bila nazadnje spremenjena z Uredbo (ES) št. 850/2004 Evropskega parlamenta in Sveta (UL L 158, 30.4.2004, str. 7).